Številka: 700-85/2023-2030-21

Datum: 8. 5. 2024

**VABILO ZA SODELOVANJE PRI STROKOVNEM DIALOGU**

Vse zainteresirane gospodarske subjekte vabimo k sodelovanju pri strokovnem dialogu oz. predhodnem preverjanju trga, kot izhaja iz 64. člena Zakona o javnem naročanju (ZJN-3).

1. NAMEN STROKOVNEGA DIALOGA

Zakon o javnem naročanju (ZJN-3, Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS in 28/23, v nadaljevanju ZJN-3) v 64. členu omogoča naročniku, da pred začetkom postopka javnega naročanja z gospodarskimi subjekti izvede strokovni dialog in v okviru tega zaprosi ali upošteva nasvete, ki jih bo lahko uporabil za odločitev o javnem naročilu v zvezi s projektom Virtualni pomočnik, pod pogojem, da taki nasveti oziroma priporočila ne preprečujejo ali omejujejo konkurence, ter ne pomenijo kršenja načela enakopravne obravnave ponudnikov in načela transparentnosti javnega naročanja.

Strokovni dialog je namenjen izključno podjetjem in organizacijam, ki se ukvarjajo z izgradnjo, vzpostavitvijo in vzdrževanjem informacijskih sistemov in so lahko potencialni ponudniki v postopku javnega naročanja.

V okviru projekta bo Vrhovno državno tožilstvo razvilo informacijski sistem, aplikacijo, ki bo z uporabo novih tehnologij, predvsem tehnologije umetne inteligence, pomagala državnim tožilcem pri pripravi državnotožilskih aktov v enostavnejših primerih, pri iskanju in povzemanju informacij, zabeleženih v dokumentih, ki se nanašajo na eno zadevo (predvsem za obsežne zadeve, z veliko podatki v ogromnih količinah dokumentov). Javno naročilo bo zajemalo razvoj, testiranje in produkcijsko vzpostavitev informacijskega sistema, ki bo na osnovi tehnologije umetne inteligence pripravljal osnutke aktov v zadevah majhnega pomena, izdelal napoved uspeha v alternativnih postopkih, pripravil povzetke in želene informacije tako, da bo pregledal in iskal po gradivu v velikih obsežnih primerih, ali po vseh evidentiranih dokumentih državnega tožilstva (vključno s pregledom izrečenih in predlaganih kazenskih sankcij) ter preveril obstoj morebitne že evidentirane podobne ovadbe. Razvit Virtualni pomočnik bo svoje odločitve in rezultate utemeljeval na odločitvah ter na podatkih, evidentiranih oziroma vpisanih v informacijski sistem državnega tožilstva v preteklosti.

Strokovni dialog je namenjen zbiranju informacij za ustrezno odločitev o nadaljnjih postopkih za izvedbo projekta Virtualni pomočnik.

1. IZVEDBA STROKOVNEGA DIALOGA

Strokovni dialog bo potekal po naslednjem dnevnem redu:

* povabilo naročnika zainteresiranim gospodarskim subjektom k strokovnemu dialogu preko spletne strani VDT, spletna stran MP;
* naročnik bo predstavil projekt Virtualnega pomočnika;
* naročnik bo predstavil vprašanja sodelujočim z namenom pridobitve informacij za namenom pridobitve informacij za pripravo dokumentacije javnega naročila;
* vprašanja s strani gospodarskih subjektov v zvezi z predstavitvijo predmeta javnega naročila.

Ko bo naročnik na podlagi strokovnega dialoga pridobil dovolj potrebnih informacij za pripravo ustrezne razpisne dokumentacije za izvedbo postopka javnega naročila, bo zaključil s strokovnim dialogom. O zaključku strokovnega dialoga bo naročnik objavil obvestilo na svoji spletni strani in spletni strani VDT.

Strokovni dialog se bo vodil v slovenskem jeziku. Vsak udeleženec sam krije morebitne stroške, povezane s sodelovanjem v strokovnem dialogu. Sodelovanje oziroma nesodelovanje posameznega gospodarskega subjekta v strokovnem dialogu ne vpliva na njegove pravice in obveznosti v morebitnem nadaljnjem postopku javnega naročanja, ki sledi strokovnemu dialogu.

Vsi zainteresirani se k dialogu prijavite najkasneje do ponedeljka, **13. maja 2024 do 15.00 ure** na naslov gp.mp@gov.si in Gordana.Janjilovic@gov.si. Dialog bo potekal v dogovorjenem času med zainteresiranim gospodarskim subjektom in izvajalcev najkasneje do 17. maja 2024. Možni termini bodo poslani vsem zainteresiranim najkasneje 14. maja 2024 do 10.ure na sporočene elektronske naslove.

**Lokacija dialoga:** Vrhovno državno tožilstvo RS, Vilharjeva cesta 23, 1000 Ljubljana (sejna soba v drugem nadstropju).

**Vodja projektne skupine »Virtualni pomočnik na VDT«**

**Marko Pukšič, mag. ing.**